डीएसपी श्री कुमार ने बताया कि उक्त घटना के माध्यम से दोनों अपराधी अपना वर्चस्व व दबंगता स्थापित करना चाहते थे। अगर इनके खिलाफ कार्रवाई नहीं होती तो इनका मनोबल और बढ़ता और ये कई बड़ी घटनाओं को अंजाम दे डालते। पुलिस ने विवकानंद रोड, चास निवासी नक्कू बाउरी के पास से उसके द्वारा घटना में प्रयुक्त एक देसी स्वचालित पिस्तौल, एक गोली व रंगदारी में इस्तेमाल किया गया मोबाइल तथा हरि मंदिर इलाके के रहने वाले विकास डे के पास से एक जिंदा गोली और घटना में प्रयुक्त पल्सर बाइक (जेएच 09वाई 5367) बरामद कर जब्त किया है। गिरफ्तार नक्कू ने घटना में अपना गुनाह कबूल किया है। वह पूर्व में भी चीरा चास निवासी मिहिर महतो से भी रंगदारी के मामले में जेल जा चुका है। उक्त दहशतगर्दों की गिरफ्तारी में पुलिस निरीक्षक सह चास थाना प्रभारी नागेश्वर प्रसाद सिंह, चास मुफस्सिल थाना प्रभारी नागेन्द्र राय, अ.नि. अनिल उरांव, अंगरक्षक सिध्देश्वर सिंह, हवलदार योगेन्द्र यादव, आदम शरीफ, जितेन्द्र कुमार आदि की महत्वपूर्ण भूमिका रही। इसी टीम ने त्वरित कार्रवाई करते हुए 24 घंटे के भीतर अपराधियों को गिरफ्तार किया। डीएसपी श्री कुमार ने मामले के पटाक्षेप में जन-सहयोग की सराहना करते हुए इसके प्रति आभार भी व्यक्त किया।